maidir leis an seasamh atá le glacadh thar ceann an Aontais Eorpaigh san Fhóram Domhanda um Chomhchuibhiú Rialachán d’Fheithiclí faoi choimirce Choimisiún Eacnamaíochta na Náisiún Aontaithe don Eoraip a mhéid a bhaineann leis na tograí le haghaidh modhnuithe ar Rialacháin Uimh. 13, 13-H, 24, 30, 41, 49, 79, 83, 95, 101, 124, 129, 134, 137 agus 157 ó na Náisiúin Aontaithe agus na tograí le haghaidh modhnuithe ar Rialacháin Theicniúla Dhomhanda Uimh. 4 agus 9

MEABHRÁN MÍNIÚCHÁIN

1.ÁBHAR AN TOGRA

Baineann an togra seo le cinneadh lena mbunaítear an seasamh atá le glacadh thar ceann an Aontais san Fhóram Domhanda um Chomhchuibhiú Rialachán d’Fheithiclí faoi choimirce Choimisiún Eacnamaíochta na Náisiún Aontaithe don Eoraip (WP.29) a mhéid a bhaineann le modhnuithe ar Rialacháin ó na Náisiúin Aontaithe atá ann cheana agus ar Rialacháin Theicniúla Dhomhanda ó na Náisiúin Aontaithe atá ann cheana a ghlacadh.

2.COMHTHÉACS AN TOGRA

2.1.Comhaontú 1958 agus Comhaontú 1998

Comhaontú Choimisiún Eacnamaíochta na Náisiún Aontaithe don Eoraip (‘UNECE’) maidir le saintreoracha teicniúla aonfhoirmeacha a ghlacadh i gcomhair feithiclí rothacha, trealaimh agus páirteanna ar féidir iad a fheistiú agus/nó a úsáid ar fheithiclí rothacha agus maidir leis na coinníollacha le haghaidh aitheantas frithpháirteach i gcás ceaduithe a dheonaítear ar bhonn na saintreoracha sin (‘Comhaontú Athbhreithnithe 1958’) agus an Comhaontú maidir le Rialacháin Theicniúla Dhomhanda a leagan síos i gcomhair feithiclí rothacha, trealaimh agus páirteanna ar féidir iad a fheistiú agus/nó a úsáid ar fheithiclí rothacha (‘Comhaontú Comhthreomhar’), is é is aidhm do na Comhaontuithe sin ceanglais chomhchuibhithe a fhorbairt d’fhonn bacainní teicniúla a bhaint i dtaca leis an trádáil i mótarfheithiclí idir Páirtithe Conarthacha UNECE agus a áirithiú go mbaineann ardleibhéal sábháilteachta agus cosanta comhshaoil le feithiclí den sórt sin. Tháinig na Comhaontuithe i bhfeidhm le haghaidh an Aontais Eorpaigh an 24 Márta 1998 agus an 15 Feabhra 2000 faoi seach. Is é an Fóram Domhanda um Chomhchuibhiú Rialachán d’Fheithiclí atá faoi choimirce UNECE (Meitheal 29 nó WP.29) a dhéanann an dá chomhaontú sin a riar.

2.2. An Fóram Domhanda um Chomhchuibhiú Rialachán d’Fheithiclí faoi choimirce Choimisiún Eacnamaíochta na Náisiún Aontaithe don Eoraip (UNECE) — Meitheal 29 nó WP. 29

Cuireann WP.29 creat uathúil ar fáil chun rialacháin maidir le feithiclí a chomhchuibhiú ar bhonn domhanda. Meitheal bhuan is ea é WP.29 i gcreat institiúideach na Náisiún Aontaithe ag a bhfuil sainordú sonrach agus rialacha nós imeachta. Feidhmíonn sé mar fhóram domhanda inar féidir plé oscailte a dhéanamh ar rialacháin maidir le mótarfheithiclí agus ina mbíonn cur chun feidhme Chomhaontú Athbhreithnithe 1958 agus an Chomhaontaithe Chomhthreomhair á phlé freisin. Aon bhallstát de chuid na Náisiún Aontaithe agus aon eagraíocht réigiúnach um chomhtháthú eacnamaíoch, arna bunú ag ballstáit de chuid na Náisiún Aontaithe, féadfaidh sé a bheith rannpháirteach go hiomlán i ngníomhaíochtaí WP.29 agus féadfaidh sé a bheith ina pháirtí conarthach sna Comhaontuithe maidir le feithiclí arna riar ag WP.29. Tá an tAontas Eorpach ina pháirtí sna Comhaontuithe sin.

Tionóltar cruinnithe UNECE WP.29 trí huaire sa bhliain, i.e. i mí an Mhárta, i mí an Mheithimh agus i mí na Samhna. Rialacháin nua ó na Náisiúin Aontaithe, Rialacháin Theicniúla Dhomhanda nua ó na Náisiúin Aontaithe (RTDanna ó na Náisiúin Aontaithe), modhnuithe ar Rialacháin agus ar Rúin ó na Náisiúin Aontaithe atá ann cheana faoi Chomhaontú Athbhreithnithe 1958 agus modhnuithe ar RTDanna agus Rúin ó na Náisiúin Aontaithe atá ann cheana faoin gComhaontú Comhthreomhar, féadfar iad a ghlacadh le linn gach seisiúin chun dul chun cinn teicniúil a chur san áireamh. Roimh gach cruinniú WP.29, déantar na modhnuithe sin a phlé ar an leibhéal teicniúil ar dtús i bhfochomhlachtaí tiomnaithe WP.29.

Dá éis sin, glactar vóta ar leibhéal WP.29 (i.e. trí thromlach cáilithe de na Páirtithe Conarthacha atá i láthair agus a vótálann ar na tograí faoi Chomhaontú Athbhreithnithe 1958 agus trí vóta comhthola na bPáirtithe Conarthacha atá i láthair agus a vótálann ar na tograí faoin gComhaontú Comhthreomhar).

An seasamh atá le glacadh thar ceann an Aontais maidir leis na Rialacháin nua agus na RTDanna, a gcuid leasuithe, forlíontaí, ceartúchán, agus maidir leis na Rúin, déantar é a leagan síos roimh gach cruinniú WP.29 trí Chinneadh ón gComhairle faoi Airteagal 218(9) CFAE.

2.3. An gníomh WP.29 atá beartaithe

Le linn an 184ú seisiún den Fhóram Domhanda a thionólfar idir an 22 agus an 24 Meitheamh 2021, na tograí le haghaidh modhnuithe ar Rialacháin Uimh. 13, 13-H, 24, 30, 41, 49, 79, 83, 95, 101, 124, 129, 134, 137 agus 157 ó na Náisiúin Aontaithe, agus na tograí le haghaidh modhnuithe ar Rialacháin Theicniúla Dhomhanda Uimh. 4 agus 9, féadfaidh WP.29 na tograí sin a ghlacadh.

3. AN SEASAMH ATÁ LE GLACADH THAR CEANN AN AONTAIS

Déanann córas WP.29 comhchuibhiú idirnáisiúnta ar chaighdeáin feithiclí a neartú. Tá ról ríthábhachtach ag Comhaontú 1958 ó thaobh an chuspóra seo ós rud é gur féidir le monaróirí an Aontais oibriú de réir tacar coiteann de Rialacháin chineálcheadaithe agus a fhios acu go n‑aithneoidh na Páirtithe Conarthacha an táirge a bheith i gcomhréir lena reachtaíocht náisiúnta. Leis an scéim sin, mar shampla, bhíothas in ann níos mó ná 50 Treoir ón Aontas Eorpach a aisghairm le Rialachán (CE) Uimh. 661/2009 maidir le sábháilteacht ghinearálta mótarfheithiclí agus Rialacháin chomhfhreagracha a forbraíodh faoin gComhaontú 1958 a chur in ionad na dTreoracha sin.

Tá cur chuige comhchosúil le fáil i Rialachán (AE) 2018/858 ó Pharlaimint na hEorpa agus ón gComhairle lena leagtar síos forálacha riaracháin agus ceanglais theicniúla le haghaidh cineálcheadú agus cur ar an margadh gach feithicle nua, gach córais nua, gach comhpháirte nua agus gach aonaid theicniúil ar leithligh nua. Ionchorpraíonn an Rialachán sin rialacháin arna nglacadh faoi Chomhaontú Athbhreithnithe 1958 (‘Rialacháin ó na Náisiúin Aontaithe’) i gcóras cineálcheadaithe an Aontais, mar cheanglais maidir le cineálcheadú nó mar roghanna malartacha ar reachtaíocht an Aontais.

A luaithe a ghlacfaidh WP.29 na tograí le haghaidh modhnuithe ar Rialacháin nó le haghaidh Rialacháin nua ó na Náisiúin Aontaithe, agus a luaithe a chuirfidh Rúnaí Feidhmiúcháin UNECE na gníomhartha sin in iúl do na Páirtithe Conarthacha, ansin tar éis sé mhí, in éagmais agóidí ó Pháirtithe Conarthacha ar mionlach blocála iad, féadfaidh na gníomhartha teacht i bhfeidhm ar deireadh agus féadfar iad a thrasuí sna rialacha náisiúnta is infheidhme a bhaineann le gach Páirtí Conarthach. San Aontas Eorpach, tugtar an trasuí chun críche tar éis fhoilsiú na ngníomhartha sin in Iris Oifigiúil an Aontais Eorpaigh.

Dá bhrí sin, is gá seasamh an Aontais a shainiú maidir leis na gníomhartha seo a leanas:

–na tograí haghaidh modhnuithe ar Rialacháin Uimh. 13, 13-H, 24, 30, 41, 49, 79, 83, 95, 101, 124, 129, 134, 137 agus 157 ó na Náisiúin Aontaithe, tograí a bhaineann leis an nuashonrú ar na forálacha maidir le coscánú feithiclí troma, coscáin fheithiclí M1 agus N1, truailleáin infheicthe agus tomhas chumhacht na n‑inneall adhainte comhbhrú, boinn le haghaidh gluaisteáin paisinéirí agus a leantóirí, astaíochtaí torainn ó ghluaisrothair, astaíochtaí ó innill adhainte comhbhrú agus ó innill adhainte deimhní (LPG agus CNG) i gcás feithiclí troma, trealamh stiúrtha, astaíochtaí ó fheithiclí M1 agus N1, cosaint i gcás imbhualadh taobhach, astaíochtaí CO2/ídiú breosla, rothaí ionadaíocha le haghaidh gluaisteáin paisinéirí, srianta sábháilteachta linbh atá feabhsaithe, feithiclí faoi thiomáint hidrigine agus feithiclí breosla-cille, tuairt tosaigh le béim ar chórais srianta agus ar chóras uathoibrithe coimeádta lána;